《赦到后雨遂大作》
宋代·李之仪

昨夜闻有赦，今朝遂得雨。天泽随君恩，一洒遍寰宇。

彼玩尚逋诛，吾土久未还。皇灵实神谋，剪复笑谈间。

峥嵘若化城，扫荡如破竹。开田一百里，得土千万族。

不雨三四月，垄亩犹烧畬。祷祈略无应，居哭行叹嗟。

岂知有此待，城就师振旅。上不辍板筑，下不妨野处。

秋种盖未晚，及此壮者归。欢呼各著业，卖刀买耕犁。

山头夜叱牛，山下妇亦斸。老稚旦出耘，勤劳莫归宿。

待我土尽垦，俟尔日有馀。归来笑相向，共乐生无虞。

又闻赦书中，逋欠皆除免。更放一年租，其细及移变。

天公固爱我，吾君岂违天。乃知父子间，事事必关连。

野人语可书，使我喜不寐。谁谓彼无知，况欲迷向背。

我歌本民言，未愧中兴诗。闻者足以戒，可是辙趋时。

作者简介：李之仪(1038～1117）北宋词人。字端叔，自号姑溪居士、姑溪老农。汉族，沧州无棣（庆云县）人。哲宗元祐初为枢密院编修官，通判原州。元祐末从苏轼于定州幕府，朝夕倡酬。元符中监内香药库，御史石豫参劾他曾为苏轼幕僚，不可以任京官，被停职。徽宗崇宁初提举河东常平。后因得罪权贵蔡京，除名编管太平州（今安徽当涂），后遇赦复官，晚年卜居当涂。著有《姑溪词》一卷、《姑溪居士前集》五十卷和《姑溪题跋》二卷。